Masakr u Prači
Masakr u Prači predstavlja masovna ubistva, uglavnom bošnjačkih civila, počinjena u novembru 1941. na širem području Prače od strane partizana i četnika. Ubijeno je najmanje 76 osoba. U Praču je 4. novembra 1941. između 3 i 5 sati ujutro ušla grupa od oko 700 partizana. Pogubljeno je osam ustaša i istaknutih Bošnjaka. Nekoliko dana poslije toga, na ovo područje došla je veća grupa četnika iz Srbije i Crne Gore. Odmah su počela ubistva i pljačkanja Bošnjaka. U Lunjama su ubijena 23 Bošnjaka, u Modriku 18, u Renovici 12 i u Sočicama oko 10, dok je broj ubijenih iz drugih sela nepoznat. Ubrzo je na ovom području došlo do tenzija između partizana i četnika, nakon što su partizani zabranili ubijanje i pljačkanje stanovništva.